Paprastoji karietaitė

perimvietės
  Ištisus metus
  žiemavietės

 Olbiorchilus hiemalis

Paprastoji karietaitė (Troglodytes troglodytes) – žvirblinių paukščių (Passeriformes) būrio, karietaitinių (Troglodytidae) šeimos, tikrųjų karietaičių (Troglodytes) genties rūšis. Viena smulkiausių Europos ir Lietuvos paukščių rūšių. 

Paplitusios Europoje, Šiaurės Afrikos kraštuose netoli Viduržemio jūros, Mažojoje Azijoje, Kaukaze ir likusios Azijos vidutinių platumų klimato juostoje ir subtropikuose. 

Tai smulkus, labai judrus, trumpauodegis paukštis, kuris uodegą laiko užriestą į viršų. Kūno viršutinė pusė ruda, išmarginta skersiniais tamsiais dryželiais, apatinė pilkšva su tamsiu skersiniu raštu. Antakis šviesus. Uodega trumpa. Kojos ir snapas tamsios spalvos. Jauniklių viršus rudesnis, apatinė pusė rusvo atspalvio. Kūno ilgis 9-10 cm, tarp abiejų išskleistų sparnų atstumas 13–17 cm, sveria apie 10 g.

Lietuvoje dažna, kartais žiemoja. Gyvena miškuose, kur yra tankių krūmų, išvartų. Lizdą suka krūmuose, paprastai neaukštai nuo žemės. Pats lizdas būna rutulio formos. Deda 5-7 baltus su rausvomis dėmelėmis kiaušinius. Peri 15 dienų, dar po 16 dienų jaunikliai apleidžia lizdą. Karetaitė išveda dvi vadas. Minta smulkiais vabzdžiais.

Porūšiai 
Išskiriami 28 paprastosios karietaitės porūšiai:
 Troglodytes troglodytes islandicus Hartert, 1907; Islandijoje.
 Troglodytes troglodytes borealis Fischer, JCH, 1861; Farerų salose.	
 Troglodytes troglodytes zetlandicus Hartert, 1910; Šetlando salos.	
 Troglodytes troglodytes fridariensis Williamson, 1951; Fėro sala (Fair Isle).
 Troglodytes troglodytes hirtensis Seebohm, 1884; Sent Kilda.
 Troglodytes troglodytes hebridensis Meinertzhagen, R, 1924; Išoriniai Hebridai, išskyrus Sent Kildos salą.
 Troglodytes troglodytes indigenus Clancey, 1937; Britų salos.
 Troglodytes troglodytes troglodytes Linnaeus, 1758; nominuotas porūšis. Pagrinde Europoje, įskaitant ir Lietuvą.
 Troglodytes troglodytes kabylorum Hartert, 1910; šiaurės vakarų Afrika, Balearų salos, pietinė Ispanija.	
 Troglodytes troglodytes koenigi Schiebel, 1910; Korsika, Sardinija.
 Troglodytes troglodytes juniperi Hartert, 1922; šiaurės rytų Libija
 Troglodytes troglodytes cypriotes Bate, 1903; Kipras, vakarinė ir pietinė Mažosios Azijos dalis iki šiaurinio Izraelio.
 Troglodytes troglodytes hyrcanus Zarudny & Loudon, 1905; Krymo pusiasalis, šiaurinė Mažoji Azija, Kaukazas, šiaurės vakarų Iranas. Įskaitant Troglodytes troglodytes zagrossiensis Dickinson & Christidis 2014.
 Troglodytes troglodytes tianschanicus Sharpe, 1882; šiaurės rytų Afganistanas iki Vidurinės Azijos kalnų. 
 Troglodytes troglodytes subpallidus Zarudny & Loudon, 1905; nuo šiaurės rytų Irano iki pietinio Uzbekistano ir šiaurės vakarų Afganistano.		
 Troglodytes troglodytes magrathi Whitehead, CHT, 1907; pietryčių Afganistanas ir vakarų Pakistanas.
 Troglodytes troglodytes neglectus Brooks, WE, 1872; vakariniai Himalajai.
 Troglodytes troglodytes nipalensis Blyth, 1845; centriniai ir rytiniai Himalajai.
 Troglodytes troglodytes idius Richmond, 1907; šiaurės centrinė Kinija.
 Troglodytes troglodytes szetschuanus Hartert, 1910; vakarų ventrinė Kinija.
 Troglodytes troglodytes talifuensis Sharpe, 1902; pietinė Kinija ir šiaurės rytų Mianmaras
 Troglodytes troglodytes dauricus Dybowski & Taczanowski, 1884; pietryčių Sibiras, šiaurės rytų Kinija, Korėjos pusiasalis ir Cušima.
 Troglodytes troglodytes pallescens Ridgway, 1883; Kamčiatka, Komandoro salos.
 Troglodytes troglodytes kurilensis Stejneger, 1889; šiaurinės Kurilų salos. 
 Troglodytes troglodytes fumigatus Temminck, 1835; pietinės Kurilų salos, Sachalinas, Japonija.
 Troglodytes troglodytes mosukei Momiyama, 1923; Idzu salos (Japonija).
 Troglodytes troglodytes ogawae Hartert, 1910; Jakušima, Tanegašima.	
 Troglodytes troglodytes taivanus Hartert, 1910; Taivanas.

Galerija

Šaltiniai

Nuorodos 
 birdsoftheworld.org / Eurasian Wren Troglodytes troglodytes

Karietaitiniai